ત્યારે પિપ્પલાદજીએ ઉત્તર આપ્યો કે પરમાત્માની પ્રેરણાથી પૃથ્વી, જળ, તેજ, વાયુ અને આકાશ એ પંચભૂત તથા વાગાદિ પંચકર્મેન્દ્રિયો, મન વગેરે ચાર અંતઃકરણ તથા ચક્ષુ વગેરે પાંચ જ્ઞાનેન્દ્રિયો ભેગી થઈને આ શરીરને ધારણ કરી રાખે છે અને તેને પ્રકાશિત કરે છે. વળી, આ બધામાં જે 'પ્રાણ' કહેતાં પ્રાણવાયુ છે તે જ સર્વથી શ્રેષ્ઠ છે. કારણ કે વાણી, આંખ, કાન વગેરે ઇંદ્રિયોમાંથી કોઈ એકાદ ન હોય તોપણ એ સિવાયની ઇંદ્રિયો ટકી શકે છે. શરીર પણ ટકી રહે છે. જ્યારે પ્રાણવાયુ ન હોય તો શરીર-ઇંદ્રિય વગેરે કાંઈ જ ન ચાલી શકે. માટે હે શિષ્ય! પરમાત્માએ નિર્માણ કરેલા પ્રાણવાયુને લઈને જ આ શરીરયાત્રા નિર્ભર રહી છે. ઉત્તર સાંભળી ભાર્ગવે પ્રસન્નતા વ્યક્ત કરી.